รัฐบาลไทย-ข่าวทำเนียบรัฐบาล-อธิบดีกรมการจัดหางาน ย้ำ แรงงานเกษตรตามฤดูกาลเกาหลีใต้ (วีซ่า E-8) จัดส่งโดย “กรมการจัดหางาน” เท่านั้น
วันศุกร์ที่ 25 สิงหาคม 2566
25/08/2566
อธิบดีกรมการจัดหางาน ย้ํา แรงงานเกษตรตามฤดูกาลเกาหลีใต้ (วีซ่า E-8) จัดส่งโดย “กรมการจัดหางาน” เท่านั้น
กรมการจัดหางาน ย้ํางานเกษตรเกาหลีใต้ (วีซ่า E-8) “กรมการจัดหางาน” จัดส่งเท่านั้น! อย่าหลงเชื่อลงทะเบียน + จ่ายเงินล่วงหน้าให้หน่วยงานหรือองค์กรใดที่อ้างว่าสามารถส่งไปทํางานได้ พร้อมแจงแนวทางจัดส่ง แรงงานไทยทํางานภาคเกษตรเกาหลีใต้ (วีซ่า E-8) ตาม MOU
นายไพโรจน์ โชติกเสถียร อธิบดีกรมการจัดหางาน เปิดเผยว่า จากกรณีกระแสข่าวว่ามีหน่วยงานหรือองค์กร ประกาศลงทะเบียนและรับสมัครไปทํางานภาคเกษตรตามฤดูกาลที่สาธารณรัฐเกาหลี โดยเก็บเงินค่าใช้จ่ายล่วงหน้าจํานวนหนึ่ง พร้อมการันตีรายได้ 54,000 – 70,000 บาทต่อเดือน นั้น กรมการจัดหางานขอยืนยันว่าไม่เป็นความจริง เนื่องจากการจัดส่งแรงงานไทยไปทํางานภาคเกษตรตามฤดูกาล (Seasonal Worker) ที่เกาหลีใต้ด้วยวีซ่า E - 8 ทางการเกาหลีใต้ระบุอย่างชัดเจนให้กรมการจัดหางานเป็นหน่วยงานผู้ดําเนินการเท่านั้น ห้ามหน่วยงาน องค์กร หรือบริษัทจัดหางานเข้าแทรกแซงและทําสัญญาซ้อนกับแรงงาน จึงขอย้ําเตือนประชาชนและบุคคลทั่วไปที่สนใจไปทํางานเกษตรตามฤดูกาลเกาหลีใต้ อย่าหลงเชื่อหากมีหน่วยงาน องค์กรหรือบุคคลใดแอบอ้างว่าจะช่วยอํานวยความสะดวกในการขอวีซ่านี้หรือมีช่องทางพิเศษในการอํานวยความสะดวกเพื่อไปทํางานต่างประเทศได้
นายไพโรจน์ กล่าวต่อไปว่า กระทรวงแรงงาน โดยกรมการจัดหางาน ได้ลงนามบันทึกความเข้าใจด้านการจัดส่งแรงงานภาคเกษตรตามฤดูกาล (Seasonal Worker) กับทางการเกาหลีใต้ เมื่อวันที่ 26 มิถุนายน 2566 ที่ผ่านมา เพื่อขยายตลาดแรงงานให้เกษตรกรไทยเข้าไปทํางานภาคเกษตรตามฤดูกาล ช่วยให้เกษตรกรไทยที่ว่างงานในระหว่างรอถึงฤดูกาลเก็บเกี่ยวมีรายได้เพิ่มขึ้น ซึ่งขณะนี้ยังอยู่ระหว่างเตรียมความพร้อม จึงขอแนะนําให้ผู้ที่สนใจติดตามข่าวสารและประกาศรับสมัครจากกรมการจัดหางานที่เว็บไซต์กองบริหารแรงงานไทยไปต่างประเทศ doe.go.th/overseas โดยงานเกษตรตามฤดูกาลของเมืองจินอัน จังหวัดชอลลาบุก สาธารณรัฐเกาหลีที่ทํา MOU กับกรมการจัดหางาน คุณสมบัติเบื้องต้น ต้องเป็นคนไทย อายุระหว่าง 25 - 45 ปี ประกอบอาชีพเกษตรกรหรือมีประสบการณ์งานเกษตรอย่างน้อย 1 ปี ไม่ต้องสอบวัดระดับภาษาเกาหลี และผู้ที่ทํางานด้วยความซื่อสัตย์ จะได้รับการพิจารณาเป็นลําดับแรกในการรับสมัครปีถัดไป
สําหรับขั้นตอนการดําเนินงานตาม MOU ด้านการจัดส่งแรงงานภาคเกษตรตามฤดูกาล ปี 2566 มี 4 ขั้นตอน ดังนี้
1. นายจ้างฯแจ้งความต้องการจ้างแรงงาน ณ อําเภอจินอัน โดยอําเภอจินอันจะดําเนินการตรวจรับรองเอกสารจากนายจ้าง และอนุญาตการจ้างแรงงานไทย
2. ฝ่ายแรงงานประจํา สอท. ณ กรุงโซล ตรวจรับรองเอกสารประกอบด้วยหนังสือมอบอํานาจ (Power of Attorney) หนังสือแจ้งความต้องการแรงงาน (Demand Letter) และสัญญาจ้าง (Employment Contract) เพื่อส่งให้กรมการจัดหางาน ประเทศไทย
3. กรมการจัดหางานซึ่งเป็นหน่วยงานผู้รับผิดชอบในการรับสมัครและจัดส่งแรงงานตามฤดู จะประกาศรับสมัครคนงานจากการคัดเลือกโดยการสอบสัมภาษณ์ และทดสอบสมรรถนะ/ศักยภาพ รวมทั้งอํานวยความสะดวกให้นายจ้าง/ผู้แทนนายจ้างเข้าร่วมกระบวนการรับสมัคร จากนั้นจึงประกาศรายชื่อผู้ผ่านการคัดเลือก
ทั้งนี้ ผู้ที่ผ่านการคัดเลือกจะต้องเตรียมความพร้อมตนเอง อาทิ การตรวจสอบประวัติอาชญากรรม (CID) และจัดทําหนังสือเดินทาง (Passport)
4. กรมการจัดหางานดําเนินการจัดเตรียมเอกสารที่จําเป็นเพื่อจัดส่งแรงงานฯ อาทิ การเตรียมเอกสารยื่นขออนุมัติวีซ่า การตรวจสุขภาพก่อนเดินทางตามที่สาธารณสุขสาธารณรัฐเกาหลีกําหนด จัดทําประกันการเดินทางของแรงงานทุกราย โดยจะมีการอบรมแรงงานก่อนเดินทาง รับสมัครสมาชิกกองทุนเพื่อช่วยเหลือคนหางานไปทํางานในต่างประเทศ จัดหาบัตรโดยสารเครื่องบินไป-กลับ รถไปสนามบิน รวมทั้งรับแจ้งการเดินทางออกนอกราชอาณาจักร ณ ด่านตรวจคนหางาน ซึ่งเป็นขั้นตอนสุดท้ายก่อนที่แรงงานจะเดินทางออกไปทํางานต่างประเทศ
ทั้งนี้ ผู้ที่สนใจสามารถติดตามข่าวสารจากกรมการจัดหางานได้ที่เว็บไซต์ doe.go.th หรือเว็บไซต์กองบริหารแรงงานไทยไปต่างประเทศ doe.go.th/overseas หรือสายด่วนกระทรวงแรงงาน โทร. 1506 กด 2 กรมการจัดหางาน